*Projekts*

LATVIJAS REPUBLIKAS MINISTRU KABINETS

2017.gada \_\_\_\_\_\_\_\_\_ Noteikumi Nr.\_\_

Rīgā (prot. Nr.      .§)

**Noteikumi par iesnieguma par iepirkuma procedūras pārkāpumiem depozīta samaksas vai iesniegšanas un atmaksāšanas vai atdošanas kārtību**

 *Izdoti saskaņā ar*

*Publisko iepirkumu likuma 70.panta septīto daļu un*

*Sabiedrisko pakalpojumu sniedzēju iepirkumu*

*likuma 74.panta septīto daļu*

**I. Vispārīgais jautājums**

1. Noteikumi nosaka kārtību, kādā par iesniegumu par iepirkuma procedūras pārkāpumiem samaksā vai iesniedz un atmaksā vai atdod depozītu.

**II. Depozīta iemaksāšana vai iesniegšana**

2. Depozīta maksājumu Publisko iepirkumu likuma 70.panta trešajā daļā vai Sabiedrisko pakalpojumu sniedzēju iepirkumu likuma 74.panta trešajā daļā noteiktajā apmērā iemaksā Iepirkumu uzraudzības biroja deponēto līdzekļu kontā Valsts kasē vai iesniedz kā bankas garantiju vai apdrošināšanas polisi.

**III. Depozīta iemaksāšana Iepirkumu uzraudzības biroja kontā**

3. Informāciju par depozīta maksājuma rīkojuma rekvizītiem ievieto Iepirkumu uzraudzības biroja tīmekļvietnē ([www.iub.gov.lv](http://www.iub.gov.lv)).

4. Veicot depozīta maksājumu, persona nodrošina, lai tas būtu identificējams, un maksājuma rīkojumā norāda šādu informāciju:

4.1. iesnieguma iesniedzēja nosaukumu;

4.2. pasūtītāja vai sabiedrisko pakalpojumu sniedzēja nosaukumu;

4.3. tā iepirkuma identifikācijas numuru, par kuru iesniedz iesniegumu.

5. Depozīta maksājumam Publisko iepirkumu likuma 70.panta trešajā daļā vai Sabiedrisko pakalpojumu sniedzēju iepirkumu likuma 74.panta trešajā daļā noteiktajā apmērā Iepirkumu uzraudzības biroja deponēto līdzekļu kontā jābūt saņemtam līdz brīdim, kad Iepirkumu uzraudzības birojā ir iesniegts iesniegums.

6. Depozīta maksājums uzskatāms par nesaņemtu, ja Iepirkumu uzraudzības birojs Publisko iepirkumu likuma 70.panta ceturtajā daļā vai Sabiedrisko pakalpojumu sniedzēju iepirkumu likuma 74.panta ceturtajā daļā noteiktās pārbaudes rezultātā nevar identificēt depozīta maksājumu vai maksājums nav samaksāts pilnā apjomā.

**IV. Depozīta iesniegšana bankas garantijas vai apdrošināšanas polises veidā**

7. Depozītam, kas iesniegts kā bankas garantija vai apdrošināšanas polise, jābūt iesniegtam Latvijas Republikā vai Eiropas Savienības vai Eiropas Ekonomiskās zonas dalībvalstī reģistrētas kredītiestādes garantijas vai apdrošinātāja, kurš saņēmis attiecīgā apdrošināšanas veida licenci, polises veidā.

8. Depozītam, kas iesniegts kā bankas garantija vai apdrošināšanas polise, jābūt iesniegtam Iepirkumu uzraudzības birojā Publisko iepirkumu likuma 68.panta otrajā daļā vai Sabiedrisko pakalpojumu sniedzēju iepirkumu likuma 72.panta otrajā daļā noteiktajā termiņā oriģināla veidā.

9. Ja depozīts tiek iesniegts kā apdrošināšanas polise, iesniedzot iesniegumu Iepirkumu uzraudzības birojam, apdrošināšanas polisei pievienojams apdrošināšanas prēmijas samaksu apliecinošs dokuments. Par samaksu apliecinošu dokumentu uzskata atbilstoši aizpildītu un kredītiestādē apstiprinātu maksājuma uzdevumu vai tā kopiju, ko apliecinājusi kredītiestāde. Ja apdrošināšanas prēmija nav samaksāta polisē norādītajā pilnajā apmērā līdz apdrošināšanas polises oriģināla iesniegšanai Iepirkumu uzraudzības birojā, uzskatāms, ka depozīts nav iesniegts.

10. Depozīta bankas garantijai vai apdrošināšanas polisei jābūt spēkā vismaz vienu gadu no iesnieguma Iepirkumu uzraudzības birojam iesniegšanas dienas.

11. Ja depozīts tiek iesniegts kā bankas garantija vai apdrošināšanas polise, bankas garantijai vai apdrošināšanas polisei jāsatur šāda informācija:

11.1. iesnieguma iesniedzēja nosaukums;

11.2. pasūtītāja vai sabiedrisko pakalpojumu sniedzēja nosaukums;

11.3. tā iepirkuma identifikācijas numurs, par kura iesniegšanu Iepirkumu uzraudzības birojam iesniedzams depozīts, vai iepirkuma pilns nosaukums;

11.4. depozīta garantijas vai apdrošināšanas summa Publisko iepirkumu likuma 70.panta trešajā daļā vai Sabiedrisko pakalpojumu sniedzēju iepirkumu likuma 74.panta trešajā daļā noteiktā apmērā;

11.5. apdrošināšanas polises gadījumā apdrošināšanas prēmijas summas apmērs;

11.6. informācija par apstākļiem, kuriem iestājoties, Iepirkumu uzraudzības birojs var iesniegt pieprasījumu depozīta garantijas vai apdrošināšanas summas izmaksai atbilstoši šo noteikumu 15.punktam;

11.7. kredītiestādes vai apdrošinātāja apņemšanās izmaksāt Iepirkumu uzraudzības birojam pēc pirmā pieprasījuma depozīta garantiju vai apdrošināšanas summu piecu darbdienu laikā, nepieprasot papildu pierādījumus vai paskaidrojumu;

11.8. depozīta garantijas vai apdrošināšanas polises spēkā stāšanās un spēkā esamības termiņš atbilstoši šo noteikumu 10. punktam.

12. Ja depozīts tiek iesniegts kā bankas garantija vai apdrošināšanas polise, uzskatāms, ka depozīts nav iesniegts, ja Publisko iepirkumu likuma 70.panta ceturtajā daļā vai Sabiedrisko pakalpojumu sniedzēju iepirkumu likuma 74.panta ceturtajā daļā noteiktās pārbaudes rezultātā tiek konstatēts, ka bankas garantija vai apdrošināšanas polise neatbilst šo noteikumu 7.-11.punktā paredzētajiem nosacījumiem.

**V. Depozīta, kas iemaksāts Iepirkumu uzraudzības biroja kontā, atmaksāšanas kārtība**

13. Iepirkumu uzraudzības biroja kontā iemaksāto depozīta maksājumu Iepirkumu uzraudzības birojs atmaksā personai, kura veikusi depozīta maksājumu:

13.1. piecu darbdienu laikā pēc Publisko iepirkumu likuma 70.panta piektajā daļā vai Sabiedrisko pakalpojumu sniedzēju iepirkumu likuma 74.panta piektajā daļā noteikto gadījumu iestāšanās;

13.2. piecu darbdienu laikā, ja depozīta maksājums saņemts par iepirkuma procedūras pārtraukšanas likumību vai iepirkuma procedūras dokumentos iekļautajām prasībām;

13.3. piecu darbdienu laikā pēc depozīta maksājuma saņemšanas Iepirkumu uzraudzības biroja deponēto līdzekļu kontā šo noteikumu 6.punktā noteiktajā gadījumā;

13.4. viena mēneša laikā pēc depozīta maksājuma saņemšanas Iepirkumu uzraudzības biroja deponēto līdzekļu kontā, ja depozīta maksājums ir iemaksāts, bet Publisko iepirkumu likuma 68.panta otrajā daļā noteiktajā termiņā vai Sabiedrisko pakalpojumu sniedzēju iepirkumu likuma 72.panta otrajā daļā noteiktajā termiņā Iepirkumu uzraudzības birojā nav saņemts iesniegums.

14. Depozīta maksājums atmaksas gadījumā pārskaitāms uz tās personas kontu, no kura depozīta maksājums iemaksāts.

**VI. Depozīta, kas iesniegts kā bankas garantija vai apdrošināšanas polise, atdošanas kārtība**

15. Iepirkumu uzraudzības birojs piecu darbdienu laikā pēc tam, kad stājies spēkā lēmums atļaut pasūtītājam vai sabiedrisko pakalpojumu sniedzējam slēgt iepirkuma līgumu vai atstāt spēkā pasūtītāja vai sabiedrisko pakalpojumu sniedzēja lēmumu par iepirkuma procedūras izbeigšanu vai kad saņemts iesnieguma atsaukums līdz iesnieguma izskatīšanai komisijā un pasūtītājs vai sabiedrisko pakalpojumu sniedzējs nav novērsis iesniegumā minētos pārkāpumus, iesniedz depozīta garantijas izsniedzējam vai apdrošinātājam ar drošu elektronisko parakstu noformētu pieprasījumu izmaksāt depozīta garantiju vai apdrošināšanas summu, to pārskaitot uz Iepirkumu uzraudzības biroja norādīto deponēto līdzekļu kontu Valsts kasē. Iepirkumu uzraudzības biroja pieprasījums vienlaikus zināšanai nosūtāms arī iesniedzējam.

16. Iepirkumu uzraudzības birojs šo noteikumu 15.punktā noteiktajā kārtībā iemaksāto summu atmaksā piecu darbdienu laikā pēc tiesas sprieduma noraksta saņemšanas, ja ar spēkā stājušos tiesas spriedumu tiesa iemaksāto depozīta maksājumu uzdod atmaksāt iesniedzējam. Iepirkumu uzraudzības birojs depozītu, kas iesniegts kā bankas garantija, atmaksā iesniedzējam. Apdrošināšanas polises gadījumā minētā naudas summa atmaksājama apdrošinātājam vai iesniedzējam pēc apdrošinātāja rakstveida piekrišanas.

17. Ja Iepirkumu uzraudzības birojam depozīts, kas iesniegts kā bankas garantija vai apdrošināšanas polise, jāatdod iesniedzējam Publisko iepirkumu likuma 70.panta piektās daļas 1., 3. un 4.punktā vai Sabiedrisko pakalpojumu sniedzēju iepirkumu likuma 74.panta piektās daļas 1., 3. un 4.punktā minētajā gadījumā, kā arī šo noteikumu 12.punktā minētā gadījumā, Iepirkumu uzraudzības birojs piecu darbdienu laikā pēc uzskaitīto gadījumu iestāšanās iesniedz depozīta garantijas izsniedzējam vai apdrošinātājam ar drošu elektronisko parakstu noformētu iesniegumu par depozīta garantijas izsniedzēja atbrīvošanu no tā saistībām saskaņā ar garantijas vai apdrošināšanas polises pārtraukšanu. Iepirkumu uzraudzības biroja iesniegums vienlaikus zināšanai nosūtāms arī iesniedzējam.

18. Iepirkumu uzraudzības birojs iesniedzējam neatmaksā maksājumus, kas radušies bankas garantijas izsniegšanas sakarā, vai samaksāto apdrošināšanas prēmiju.

**VII. Depozīta ieskaitīšana valsts budžeta līdzekļos**

19. Iemaksāto depozīta maksājumu vai šo noteikumu 15.punktā noteiktajā kārtībā iemaksāto summu, kas nav atmaksājama saskaņā ar Publisko iepirkumu likuma 70.panta piekto daļu vai Sabiedrisko pakalpojumu sniedzēju iepirkumu likuma 74.panta piekto daļu, Iepirkumu uzraudzības birojs reizi sešos mēnešosieskaita valsts budžeta ieņēmumos.

20. Valsts budžeta ieņēmumos iemaksāto depozīta maksājumu vai šo noteikumu 15.punktā noteiktajā kārtībā iemaksāto summu neieskaita, kamēr lēmums, uz kura pamata depozīts netiek atmaksāts iesniedzējam, ir pārsūdzams tiesā vai ir pārsūdzēts tiesā, bet vēl nav iestājies Publisko iepirkumu likuma 70.panta piektās daļas 2.punktā vai Sabiedrisko pakalpojumu sniedzēju iepirkumu likuma 74.panta piektās daļas 2.punktā noteiktais gadījums.

**VIII. Noslēguma jautājums**

21. Noteikumi attiecībā uz Publisko iepirkumu likuma 70.panta piemērošanu stājas spēkā 2017.gada 1.martā.

22. Noteikumi attiecībā uz Sabiedrisko pakalpojumu sniedzēju iepirkumu likuma 74.panta piemērošanu stājas spēkā 2017.gada 1.aprīlī.

Ministru prezidents Māris Kučinskis

Finanšu ministre Dana Reizniece-Ozola

Iesniedzējs:

Finanšu ministre Dana Reizniece-Ozola

2017.01.10. 14:48, 1167

M.Oga

67326792, monta.oga@iub.gov.lv